פיטר ג'קסון

פיטר ג'קסון (באנגלית: Peter Robert Jackson; נולד ב-31 באוקטובר 1961) הוא במאי ומפיק קולנוע ניו זילנדי זוכה פרס האוסקר. בראשית הקריירה המקצועית, נודע ג'קסון בסרטי האימה יוצאי הדופן שיצר. לאחר מכן בזכות הסרט 'יצורים שמימיים', שהיה מועמד לאוסקר על התסריט, אך פרסומו העיקרי בא לו כבמאי טרילוגיית סרטי שר הטבעות, קינג קונג וטרילוגיית סרטי ההוביט. פיטר ג'קסון נולד בפוקרואה ביי בניו זילנד בשנת 1961, בנם היחיד של ביל וג'ואן ג'קסון שהיגרו לניו זילנד מאנגליה. ג'קסון החל את הקריירה שלו ביצירת סרטי וידאו במצלמה ביתית ואמצעים טכנולוגיים מינימליים אחרים. בגיל 17 סיים ג'קסון את בית הספר וניסה להשיג עבודה בתעשיית הסרטים הניו זילנדית, אך כשל בניסיונו זה והחל לעבוד כשוליה בחנות לפיתוח תמונות. הצלחתו הראשונה הייתה הסרט 'טעם רע' (Bad Taste), אותו יצר עם מספר חברים. הסרט התפתח במשך ארבע שנים מאורך ראשוני של חצי שעה לסרט באורך מלא (90 דקות). ג'קסון וחבריו הגיעו עם הסרט לפסטיבל הקולנוע בקאן, שם זכו לשבחי המבקרים ומכרו את זכויות ההקרנה ל-12 מדינות. בניגוד לבמאים אחרים, ג'קסון המשיך ליצור בניו זילנד, ויצר מספר קומדיות וסרטי אימה נוספים. במסגרת עבודתו היה בין הראשונים בעולם להשתמש באפקטים ממוחשבים, ובאולפנים שהקים בניו זילנד ביצע עבודות אפקטים עבור אולפני הוליווד. בין השאר יצר סרט דוקומנטרי בשם "Forgotten Silver" העוסק בבמאי ניו זילנדי מראשית ימי הקולנוע שכביכול הקדים את זמנו והגיע להשגים קולנועיים רבים הרבה לפני קולנוענים בשאר העולם. סרטו הנודע ביותר של ג'קסון בתקופה זו היה 'יצורים שמימיים' (1994), שזיכה אותו ואת אשתו, פראן וולש, במועמדות לפרס אוסקר בקטגוריית התסריט המקורי. בהמשך, הפיק וביים ג'קסון את הטרילוגיה שוברת הקופות שר הטבעות. גם את התסריט לטרילוגיה עיבד עם אשתו, פראן וולש. לצורך הסרט השתמש ג'קסון רבות באולפן האפקטים שהקים בניו זילנד, ויצר סצינות קרב ממוחשבות בסדר גודל שלא נראה עד אז. "שר הטבעות" צולם ברצף כסרט אחד וחולק לשלושה חלקים, שיצאו לקולנוע בהפרש של שנה זה מזה. על החלק האחרון, "שיבת המלך", זכה ג'קסון בשלושה פרסי אוסקר לשנת 2003, על התסריט המעובד, הבימוי, והסרט. הפרויקט הבא של פיטר ג'קסון היה הסרט "קינג קונג", חידוש לסרט הקלאסי משנת 1933, שהוא (לדברי ג'קסון) הסרט שגרם לו לרצות להיות במאי עוד מגיל שמונה. הסרט, שתקציבו נאמד ב-207 מיליון דולר, יצא לאקרנים בארצות הברית ב-14 בדצמבר 2005, וכיכבו בו אדריאן ברודי, נעמי וטס וג'ק בלאק. דווח כי אולפני יוניברסל שילמו לג'קסון מקדמה בת 20 מיליון דולר, על חשבון 20% מסך ההכנסות. בשנת 2009 יצא עוד סרט בבימויו של פיטר ג'קסון ושמו מבט מגן עדן על פי הספר רב המכר משנת 2002 של אליס סבולד. בשנים 2011–2013 צילם בבת אחת את טרילוגיית ההוביט, הפריקוול לטרילוגיית שר הטבעות. במהלך הצילומים השתמש בטכנולוגיית צילום חדשנית המערבת צילום במהירות של 48 פריימים לשנייה, לעומת 24 הנהוג בתעשיית הקולנוע, מה שאפשר מראה ריאליסטי יותר לסרט. ג'קסון היה צפוי להפיק את הסרט "Halo", המבוסס על משחק המחשב באותו שם אך הפרויקט נזנח לבסוף. שמו עלה כמועמד להפקת הסרט "עולם היורה" מ-2015 אך לבסוף הוא לא הפיק. ג'קסון עובד באמצעות חברת ההפקות והאפקטים הממוחשבים שהקים בשנות ה-90, חברת WingNut Films והחברות Weta Workshop, Weta Digital, Park Road Post. פיטר ג'קסון הצהיר לא מעט פעמים שבכוונתו לביים גרסה קולנועית לספרי טמרייר של הסופרת נעמי נוביק וסרט המשך לסרט "הרפתקאות טינטין: תעלומת החד-קרן". בניגוד למראה הרגוע והלא-רשמי שלו (מכנסיים מתרחבים, ללא נעליים), ג'קסון הוא פרפקציוניסט בסגנון הבימוי שלו. הוא דורש לצלם כל סצנה מספר רב של פעמים (כולל "עוד פעם, בשביל המזל"), דוחף את אנשי האפקטים לקצה גבול היכולת על מנת לקבל עבודה שתשתלב היטב בסרט, ומתעקש על דיוק במיניאטורות ודגמים, אף אם הם מופיעים בשולי הסצנה ולא יגיעו לסרט עצמו. על אף נטייה זו, ג'קסון ידוע בכך שהוא מצלם בתקציב נמוך יותר מאשר במאים מקבילים. טעם רע (1987) פגוש את הפיבלים (1989) מוות קליני (1992) יצורים שמימיים (1994) עיר הרשע (1996) שר הטבעות: אחוות הטבעת (2001) שר הטבעות: שני הצריחים (2002) שר הטבעות: שיבת המלך (2003) קינג קונג (2005) מבט מגן עדן (2009) ההוביט: מסע בלתי צפוי (2012) ההוביט: מפלתו של סמאוג (2013) ההוביט: קרב חמשת הצבאות (2014) הם כבר לא יזדקנו (אנ') (2018) The Beatles: Get Back‏ (2021) עמק העוצמות (1992) ג'ק בראון גאון (1996) מחוז 9 (2009) הרפתקאות טינטין: תעלומת החד-קרן (2011) מערבית לממפיס (2012) ערי טרף (2018) מדיה וקבצים בנושא פיטר ג'קסון בוויקישיתוף פיטר ג'קסון, ברשת החברתית פייסבוק פיטר ג'קסון, ברשת החברתית אקס (טוויטר) פיטר ג'קסון, במסד הנתונים הקולנועיים IMDb (באנגלית) פיטר ג'קסון, באתר AllMovie (באנגלית) פיטר ג'קסון, באתר Rotten Tomatoes (באנגלית) פיטר ג'קסון, באתר Box Office Mojo (באנגלית) פיטר ג'קסון, באתר Metacritic (באנגלית) פיטר ג'קסון, במסד הנתונים הקולנועיים KinoPoisk (ברוסית) פיטר ג'קסון, באתר MusicBrainz (באנגלית) פיטר ג'קסון, באתר Discogs (באנגלית) פיטר ג'קסון, באתר Songkick (באנגלית) פיטר ג'קסון, באתר אנציקלופדיה בריטניקה (באנגלית) אורי קליין, סיכום העשור: האם פיטר ג'קסון הוא הבמאי הגדול של דורו?, באתר הארץ, 25 בדצמבר 2009 לירון סיני, מסיבה בארץ התיכונה: יום הולדת לפיטר ג'קסון, באתר ynet, 31 באוקטובר 2011 אבנר שביט‏, פיטר ג'קסון חושף: כך הארווי ווינשטיין חיסל את הקריירה לשחקניות שהתנגדו לו, באתר וואלה, 16 בדצמבר 2017 שירית גל, פיטר ג'קסון: "העולם מתאים לגיבורי-על כי המנהיגים שלנו נוראיים", באתר ynet, 6 בדצמבר 2018 יאיר רוה, שיבת המלך, באתר כלכליסט, 21 בפברואר 2019 Peter Jackson to Produce The Hobbit and Sequel! - ComingSoon.net